CELEX: 32016R0842
Language: mt
Date: 2016-05-27 00:00:00
Title: Regolament ta' Implimentazzjoni tal-Kummissjoni (UE) 2016/842 tas-27 ta' Mejju 2016 li jemenda r-Regolament (KE) Nru 167/2008 rigward l-isem tad-detentur tal-awtorizzazzjoni u l-isem kummerċjali ta' koċċidjostat (Test b'rilevanza għaż-ŻEE)

28.5.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 141/47
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/842
   tas-27 ta' Mejju 2016
   li jemenda r-Regolament (KE) Nru 167/2008 rigward l-isem tad-detentur tal-awtorizzazzjoni u l-isem kummerċjali ta' koċċidjostat
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta' Settembru 2003 fuq l-addittivi għall-użu fl-għalf tal-annimali (1), u b'mod partikolari l-Artikolu 13(3) tiegħu,
   Billi:
   
               (1)
            
            
               KRKA d.d. ressqet applikazzjoni skont l-Artikolu 13(3) tar-Regolament (KE) Nru 1831/2003 li tipproponi bidla fl-isem tad-detentur tal-awtorizzazzjoni rigward ir-Regolament tal-Kummissjoni (KE) Nru 167/2008 (2) fejn jikkonċerna l-awtorizzazzjoni ta' koċċidjostat (Kokcisan 120G).
            
         
               (2)
            
            
               L-applikant jiddikjara li, b'effett mill-5 ta' Frar 2016, huwa ttrasferixxa d-drittijiet għat-tqegħid fis-suq tal-addittiv tal-għalf Kokcisan 120G lil Huvepharma EOOD. Barra minn hekk, Huvepharma EOOD, bħala s-sid il-ġdid tad-drittijiet għat-tqegħid fis-suq tal-addittiv tal-għalf jitlob bidla fl-isem kummerċjali tal-addittiv tal-għalf. L-applikant ressaq id-dejta rilevanti li tappoġġa t-talba tiegħu.
            
         
               (3)
            
            
               Il-bidliet proposti fit-termini tal-awtorizzazzjoni għandhom natura purament amministrattiva u ma jinvolvux valutazzjoni ġdida tal-addittiv ikkonċernat. L-Awtorità Ewropea dwar is-Sigurtà fl-Ikel ġiet mgħarrfa bl-applikazzjoni.
            
         
               (4)
            
            
               Sabiex l-addittiv tal-għalf ikun jista' jitqiegħed fis-suq bl-isem Huvepharma EOOD u taħt l-isem kummerċjali l-ġdid, jeħtieġ li jinbidlu t-termini tal-awtorizzazzjoni.
            
         
               (5)
            
            
               Għaldaqstant, ir-Regolament (KE) Nru 167/2008 għandu jiġi emendat skont dan.
            
         
               (6)
            
            
               Billi r-raġunijiet tas-sikurezza ma jeħtiġux l-applikazzjoni immedjata tal-emendi magħmula b'dan ir-Regolament lir-Regolament (KE) Nru 167/2008, huwa xieraq li jiġi stipulat perjodu tranżitorju li matulu jistgħu jintużaw il-ħażniet eżistenti tal-addittiv, tat-taħlitiet minn qabel u tal-għalf kompost li fih l-addittiv.
            
         
               (7)
            
            
               Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness tar-Regolament tal-Kummissjoni (KE) Nru 167/2008 huwa emendat kif ġej:
   
               (1)
            
            
               Fit-tieni kolonna, il-kliem “KRKA, d.d., Novo mesto, is-Slovenja” jinbidlu bil-kliem “Huvepharma EOOD, il-Bulgarija”;
            
         
               (2)
            
            
               Fit-tielet kolonna, il-kliem “Kokcisan 120G” jinbidlu b' “Huvesal 120 G”.
            
         Artikolu 2
   Il-ħażniet eżistenti tal-addittiv, tat-taħlitiet minn qabel u tal-għalf kompost li jkun fihom l-additiv, li jikkonformaw mad-dispożizzjonijiet applikabbli qabel id-data tad-dħul fis-seħħ ta' dan ir-Regolament jistgħu jibqgħu jitqiegħdu fis-suq u jintużaw sakemm jispiċċaw kollha.
   Artikolu 3
   Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      fi Brussell, is-27 ta' Mejju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 268, 18.10.2003, p. 29.
   
      (2)  Ir-Regolament tal-Kummissjoni (KE) Nru 167/2008 tat-22 Frar 2008 li jikkonċerna awtorizzazzjoni ġdida għal għaxar snin ta' coccidiostat bħala addittiv fl-għalf (ĠU L 50, 23.2.2008, p. 14).